নাগাল্যান্ডের নামে ‘জাল’ লটারির সাম্রাজ্য ঝাড়গ্রামে! পুলিশি অভিযান

ঝাড়গ্রাম: নাগাল্যান্ডের (Nagaland) নামে ‘জাল’ লটারির (Fake lottery) সাম্রাজ্য! চিঁচিড়ার ছাপাখানায় হানা—গ্রেফতার ১। জামবনি থানার বড় সাফল্য। উদ্ধার লক্ষাধিক টাকার জাল টিকিট, ছাপার মেশিন, কম্পিউটার। নাগাল্যান্ডের ‘ডিয়ার গঙ্গা’ লটারির নাম ভাঁড়িয়ে ঝাড়খণ্ড–বিহার–বঙ্গ জুড়ে চলত লক্ষ লক্ষ টাকার জাল লটারি র‌্যাকেট। সেই জালিয়াতির মূল শিকড় মিলল ঝাড়গ্রামের (Jhargram) চিঁচিড়ায় (Chichira)।

গোপন সূত্রে খবর পেয়ে মঙ্গলবার ভোরে জামবনি থানার আই.সি অভিজিৎ বসু মল্লিকের নেতৃত্বে পুলিশ চিঁচিড়া বাজারে টানা অভিযানে ধরে ফেলে অভিযুক্ত শেখ সাদেকুল হোক আনসারিকে। অভিযুক্তের বাড়ি থেকেই উদ্ধার হয়—লক্ষাধিক টাকার জাল লটারি টিকিট, আধুনিক লটারি ছাপার মেশিন,কাটিং মেশিন, একাধিক কম্পিউটার ও নগদ অর্থ। পুলিশ সূত্রে জানা গিয়েছে, সাদেকুল নিজের বাড়িতেই এক প্রকার গোপন ছাপাখানা তৈরি করে বহুদিন ধরে জাল লটারি ছাপাত। আসল ডিয়ার লটারির রেজাল্ট কপি করে প্রতিদিন বাজারে ছাড়তো জাল টিকিট।

পুলিশ জানিয়েছেন, এই কারবারে বাইরে আরও কয়েকজন যোগ থাকতে পারে। জামবনি থানার পুলিশ দীর্ঘদিন ধরেই জাল লটারি চক্রটিকে চিহ্নিত করতে গোপনে নজরদারি চালাচ্ছিল। সূত্র যাচাই করে, গত কয়েক সপ্তাহ ধরে একাধিক পর্যবেক্ষণ, তথ্য সংগ্রহ এবং লোকাল ইন্টেলিজেন্সের ভিত্তিতে গোটা চক্রকে টার্গেট করা হয়। অভিযান সফল হওয়ায় স্থানীয় মানুষের মাঝে পুলিশের প্রতি আস্থা আরও বাড়ল।

আরও পড়ুন – সোনালি বিবি মামলায় বিস্ফোরক মমতা! কী বললেন শুনুন

এই প্রসঙ্গে ঝাড়গ্রামের অতিরিক্ত পুলিশ সুপার (অপারেশন) গুলাম সারোয়ার বলেন – ‘এটি সরাসরি সংগঠিত আর্থিক প্রতারণা। বৈধ লাইসেন্স, কাগজপত্র কোনওটাই নেই। জাল লটারি ছাপানো, বিক্রি করা—উভয়ই গম্ভীর দণ্ডনীয় অপরাধ। আমরা অভিযুক্তকে গ্রেফতার করেছি এবং এই র‌্যাকেটের পেছনে থাকা প্রত্যেককে আইনের আওতায় আনব। তদন্ত আরও বিস্তৃত হচ্ছে।”

অভিযুক্তকে মঙ্গলবার ঝাড়গ্রাম আদালতে পেশ করা হয়। এদিন ঝাড়গ্রাম জেলা আদালতে পেশ করলে বিচারক ৪ দিনের পুলিশ হেফাজতের নির্দেশ দেন।

পুলিশ মনে করছে, এই গ্রেফতারি বৃহৎ জাল লটারি নেটওয়ার্ক ভাঙার প্রথম ধাপ। জামবনি থানার পুলিশের এই সাফল্যে খুশি স্থানীয় মানুষজন।

দেখুন আরও খবর-